|  |  |  |  |
| --- | --- | --- | --- |
| **Møde den** | **Møde** | Klokkeslæt | Sted |
| Tirsdag den 30. maj 2023 | Uddannelsesudvalgsmøde | 13.00-15.00 | Rektoratets mødelokale |

|  |  |
| --- | --- |
| **Faste deltagere** | Berit Eika (formand), Lise Wogensen Bach (HE), Finn Borchsenius (TECH), Niels Overgaard Lehmann (AR), Kristine Kilså (NAT), Morten Rask (BSS), Anna Bak Maigaard (AU Uddannelse), Anne Mette Mørcke (observatør, CED), Mark Arve (Universitetsledelsens Stab), Lisbeth Halmø Nørholm (referent, Universitetsledelsens Stab). |
| **Afbud** |  |
| **Gæster** | Sinne Jakobsen (US), pkt. 2  Mark Vestergaard Arve (US), pkt. 3 |

|  |  |
| --- | --- |
| **Nr.** | **Dagsordenspunkt** |
| **1** | **Godkendelse af dagsorden og referat (B)** |
|  | Udvalget godkendte referat fra udvalgsmøde den 15. maj 2023 og dagsorden for dagens møde. |
| **2** | **Kommunikationsplan kvote 1 (B)** |
|  | Uddannelsesudvalget godkendte vagtplanen og egen tilgængelighed.  Herefter gav udvalget følgende input til presseberedskabet. Udvalget bad om, at man i beredskabet og kommunikationen har øje for søgningen til STEM-uddannelser generelt. Derudover bad udvalget om, at prodekanerne modtager statustallene den 4. juli. K&P og AU Uddannelse går videre med dette.  Til slut bemærkede udvalget, at der ligger en opgave med at håndtere studenterhenvendelser omhandlende it-tekniske spørgsmål omkring den 28. juli, som skal placeres. Anna/AU Uddannelse går videre med dette.  Sinne opdaterer vagtplanen og orienterer UU. Beredskabet tilpasses, men endelig form afventer fortsat en evt. udmeldelse om kandidatreform. |
| **3** | **Studiemiljøråd (B)** |
|  | Kommissorieudkastet er blevet tilpasset på baggrund af tidligere drøftelser i udvalget, og det er på denne baggrund, udvalget nu behandler sagen.  Uddannelsesudvalget godkendte kommissoriet og nedsættelsen af studiemiljørådet med følgende, mindre kommentarer, som rettes til i kommissoriet:   * Baggrund: Tilføjes ”forebygge og” inden ”sige fra over for chikane” for at tydeliggøre proaktiv adfærd * Medlemmer: ”For at sikre såvel kontinuitet som løbende udskiftning skiftes halvdelen af medlemmerne ud hvert år” erstattes med: ”For at sikre såvel kontinuitet som dynamik tilstræbes det, at op mod halvdelen af medlemmerne udskiftes hvert år.” * Medlemmer: Der tilføjes ”mv.” efter ”ledelsesrepræsentant for at tydeliggøre, at der undtagelsesvist kan udpeges en underviser el.lign. med en fakultetsbred indsigt i rammerne for studiemiljøarbejdet |
| **4** | **Drøftelse af ansøgning om nye erhvervskandidatuddannelser 2023 (B)** |
|  | Kristine begrundede NAT’s ansøgning og pointerede, erhvervskandidatuddannelsen i datalogi allerede er godkendt og i dag udbydes af KU og SDU. Derudover gælder det, at dataloger hurtigt kommer i job, også efter bacheloruddannelsen, og at udbuddet af en erhvervskandidat i datalogi kan medvirke til at sikre, at endnu flere gennemfører en kandidatuddannelse.  Uddannelsesudvalget godkendte NAT’s ansøgning om nyt udbud af datalogi under erhvervskandidatordningen med en enkelt bemærkning til formuleringen om ”positiv akkreditering” i selve ansøgning. NAT retter dette til. |
| **5** | **Status på CED (D)** |
|  | Anne Mette gav status på CED’s arbejde med udgangspunkt i CED’s årsrapport for 2022 og handleplan for 2023.  Udvalget tog statussen til efterretning og kvitterede for CED’s arbejde med tilkendegivelse af stor tilfredshed med årsrapporten. Prodekanerne gav udtryk for, at de oplever et godt samarbejde med CED. Der ønskes fakultetsspecifikke data for samarbejdet i det omfang, det findes, til prodekanernes baggrund i forbindelse med de årlige fakultetsvise statusmøder med eller besøg fra CED.  Udvalget var opmærksom på, at der skal deles information om aktiviteter og indsatser på tværs, også ift. samarbejdet med CED. Derudover gav udvalget udtryk for, at CED kommer til at spille en vigtig rolle, når en kommende kandidatreform skal implementeres. |
| **6** | **Portfolio-status (D)** |
|  | Anne Mette gav status på arbejdet med implementering af ny stillingsstruktur og rammeværk for meritering på AU.  Der arbejdes sideløbende med trin 2 og 3, da de to trin ikke er gensidigt afhængige.  Som led i implementering af trin 2 har CED fået konstruktiv feedback fra en række institutledere ifm. interviews om skabelon til ny undervisningsportfolio. Der blev også blandt interviewede institutledere rejst betænkeligheder ifm. implementeringen.  Udvalget var enige om at vælge en trinvis implementeringsmodel, hvor motiverede institutter/afdelinger går forrest og håndterer evt. implementeringsudfordringer.  Fra Arts tilkendegives, at man ønsker at udrulle portfolioskabelonen på alle tre institutter nu uden yderligere pilotering. Niels koordinerer implementeringen af løbende portfolio på Arts. CED kan inddrages efter yderligere aftale, hvis nødvendigt.  De øvrige fire fakulteter indgår i en mere afgrænset pilottest af processen for a) VIPs brug af løbende portfolio baseret på en skabelon, b) personaleledernes afholdelse af MUS-samtaler med en drøftelse af løbende portfolio og pædagogisk-didaktisk kompetenceudvikling, samt c) udarbejdelse af eksemplariske institut-portfolio til støtte for eksterne ansøgere. Af hensyn til CEDs kapacitet udvælger hvert fakultet et institut til piloten, der initieres før sommerferien af CED i samarbejde med prodekanerne. Skabelonen vil blive rundsendt.  Ift. implementeringens trin 3 (decentrale fakultetsvise tiltag i E23 og F24) har alle fem fakulteter udvalgt sine fokusområder således: kollegiale pædagogisk-didaktiske aktiviteter (Arts), niveau 3 (BSS og Tech), adjunktvejleder/adjunktmentor rollen (BSS, Health, NAT og Tech), samt internationale kollegers pædagogisk-didaktiske onboarding (NAT og Tech). CED bidrager til de enkelte indsatser efter direkte aftaler med prodekaner og institutter. |
| **7** | **Anonymisering af eksamener (D)** |
|  | Uddannelsesudvalgets medlemmer orienterede hinanden om status på arbejdet med anonymisering af eksamener på de enkelte fakulteter.  Alle fakulteterne har arbejdet med at anonymisere eksamener i det omfang, det kan lade sig gøre. Alle fakulteterne er således i mål med at anonymisere de eksamener, hvor der ikke er eksempelvis vejleder tilknyttet. Især fremhævede udvalget, at hjemmeopgaver kan være sværere at anonymisere, da disse ofte involverer laboratorieforsøg, vejledning mv. |
| **8** | **Sammensætning af arbejdsgruppe om AI (O)** |
|  | Niels orienterede udvalget om sammensætningen af AI-arbejdsgruppen. Arbejdsgruppen består nu af følgende medlemmer:   * Niels Lehmann, prodekan, ARTS (formand) * Carsten Bergenholtz, lektor, BSS * Mette Vinther Skriver, lektor, HE * Niels Lauritzen, lektor, NAT * Poul Ejnar Rovsing, lektor, TECH * Kim Kusk Mortensen, uddannelseschef, NAT/TECH * Sondre Strømsheim Pauli, jurist, AU Uddannelse * Tina Keiding, funktionschef, CED * Dorte Sidelmann Rossen, CED (sekretariat)   Niels informerede om, at arbejdsgruppen påbegynder sit arbejde med et sættemøde i juni. Udvalget tog dette til efterretning. |
| **9** | **Kommende møder (O)** |
|  | BE orienterede om kommende udvalgsmøder. Den 28. juni afholdes der workshop om studieintensitet for uddannelsesudvalget, uddannelseschefer og rådgivere. Formålet er at blive klogere på, hvordan vi på AU forstår og arbejder med studieintensitet. |
| **10** | **Eventuelt (O)** |
|  | Berit orienterede om, at hun kommer til at bevilge USM-midler til køb af konsulentbistand til at se nærmere på processerne for godkendelse af nye uddannelser. Udvalget vil blive orienteret skriftligt herom. |